CELEX: 52011PC0387
Language: lv
Date: 2011-06-28
Title: Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanas fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (pieteikums EGF/2010/028 NL/Overijssel, 18. nodaļa, no Nīderlandes)

|
			
		
		
		52011PC0387
		
			Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanas fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (pieteikums EGF/2010/028 NL/Overijssel, 18. nodaļa, no Nīderlandes) /* COM/2011/0387 galīgā redakcija */
			
				
		
		
			
			   	PASKAIDROJUMA RAKSTS
Eiropas Parlamenta, Padomes un Komisijas
2006. gada 17. maija Iestāžu nolīguma par budžeta
disciplīnu un pareizu finanšu pārvaldību[1] 28. punktā paredzēta Eiropas
Globalizācijas pielāgošanas fonda (EGF) izmantošana ar elastības
mehānisma starpniecību, ar nosacījumu, ka maksimālais
ikgadējais apjoms finanšu shēmas attiecīgās
pozīcijās nedrīkst pārsniegt EUR 500 miljonus.
EGF ieguldījumiem piemērojamie
noteikumi ir izklāstīti Eiropas Parlamenta un Padomes 2006. gada
20. decembra Regulā (EK) Nr. 1927/2006 par Eiropas
Globalizācijas pielāgošanās fonda izveidi[2].
Pēc darbinieku atlaišanas no darba
deviņos uzņēmumos, kuri darbojās NACE 2. redakcijas
18. nodaļas nozarē (“Poligrāfija un ierakstu
reproducēšana”)[3]
NUTS II reģionā Overeisela (NL21) Nīderlandē,
Nīderlande 2010. gada 20. decembrī iesniedza pieteikumu
EGF/2010/027 NL/Overijssel, 18. nodaļa, lai saņemtu
finansiālu ieguldījumu no EGF.
Šis pieteikums ietilpst paketē ar
četriem savstarpēji saistītiem pieteikumiem, kuri visi attiecas
uz atlaišanas gadījumiem sešos dažādos
NUTS II reģionos Nīderlandē uzņēmumos, kas
darbojas poligrāfijas un ierakstu reproducēšanas nozarē.
Pēc šā pieteikuma rūpīgas
pārbaudes Komisija saskaņā ar
Regulas (EK) Nr. 1927/2006 10. pantu secināja, ka
minētajā regulā paredzētie nosacījumi
finansiālā ieguldījuma saņemšanai ir izpildīti.
PIETEIKUMA KOPSAVILKUMS UN ANALĪZE
 Galvenie dati: ||   
 EGF atsauces Nr. || EGF/2010/028 
 Dalībvalsts || Nīderlande 
 2. pants || c) 
 Iesaistītie uzņēmumi || 9 
 NUTS II reģions || Overeisela (NL21) 
 NACE 2. redakcijas nodaļa || 18 (“Poligrāfija un ierakstu reproducēšana”) 
 Pārskata periods || 16.1.2010 – 16.10.2010. 
 Datums, kad sāk sniegt individualizētos pakalpojumus || 16.1.2010. 
 Pieteikuma datums || 20.12.2010. 
 Atlaisto darbinieku skaits pārskata periodā || 214 
 Atlaistie darbinieki, kam paredzēts atbalsts || 214 
 Individualizēto pakalpojumu izdevumi (EUR) || 1 060 639 
 Izdevumi par EGF īstenošanu[4] (EUR)   || 44 193 
 Izdevumi par EGF īstenošanu (%) || 4,0 
 Kopējais budžets (EUR) || 1 104 832 
 EGF ieguldījums (65 %) (EUR) || 718 140 
1.                      
Pieteikums tika iesniegts Komisijai 2010. gada
20. decembrī, un 2011. gada 7. martā tika iesniegta
papildu informācija..
2.                      
Pieteikums atbilst Regulas (EK)
Nr. 1927/2006 2. panta c) apakšpunktā noteiktajiem
nosacījumiem par EGF izmantošanu un tas tika iesniegts savlaicīgi,
t. i., 10 nedēļu laikā, kā noteikts
minētās regulas 5. pantā.
Saikne starp atlaišanas gadījumiem
un nozīmīgām strukturālām pārmaiņām
pasaules tirdzniecības modeļos globalizācijas vai
globālās finanšu un ekonomikas krīzes ietekmē
3.                      
Lai noteiktu saikni starp atlaišanas
gadījumiem un globālo finanšu un ekonomikas krīzi,
Nīderlande apgalvo, ka ekonomikas krīzes dēļ būtiski
samazinājās pieprasījums grafikas mediju nozarē. Līdz
ar to apgrozījums grafikas nozarē 2009. gadā
samazinājās par 8,6 %. Drukātu reklāmas materiālu
pasūtījumi no citām ekonomikas nozarēm, kas
poligrāfijas un iespieddarbu nozarē veido 35 % no
kopējā apgrozījuma, laikā no 2008. līdz
2009. gadam krasi saruka, jo ekonomikas krīzes dēļ tika
samazināts plašsaziņas līdzekļiem un reklāmas darbībām
atvēlētais budžets. Pieteikumā minēti vairāki
piemēri. Būvniecības nozarē informācijai un
reklāmai paredzētais budžets pēc krīzes sākuma tika
samazināts par 36,8 %; finanšu nozarē par 33,2 %, un
sadzīves elektronisko iekārtu nozarē par 30,6 %. Turklāt
ekonomikas krīze negatīvi ietekmēja pieprasījumu pēc
dažādu veidu drukātiem plašsaziņas materiāliem:
2009. gadā pieprasījums pēc populāriem žurnāliem
saruka par 25,7 %, pēc avīzēm par 24,4 %, bezmaksas
reklāmas avīzēm par 10,54 % un pēc profesionāliem
žurnāliem par 23,4 %.
Atlaišanas gadījumu skaita
pierādījums un atbilstība 2. panta c) apakšpunkta
kritērijiem
4.                      
Nīderlande šo pieteikumu iesniedza
saskaņā ar intervences kritērijiem, kas paredzēti
2. panta c) apakšpunktā Regulā (EK)
Nr. 1927/2006, kurā teikts, ka mazā darba tirgū vai
izņēmuma gadījumos, ja to ir pienācīgi pamatojusi
attiecīgā dalībvalsts, EGF ieguldījuma pieprasījumus
var uzskatīt par atbilstīgiem, lai arī pilnībā nav
izpildīti 2. panta a) un b) apakšpunkta nosacījumi, ja
štata vietu samazināšana īpaši negatīvi ietekmēs
nodarbinātību un vietējo ekonomiku. Šādā
gadījumā pieteikuma iesniedzējam jānorāda, kuram no
galvenajiem intervences kritērijiem pieteikums neatbilst.
5.                      
Nīderlande norādīja, ka šis
pieteikums iesniegts, atkāpjoties no 2. panta b) apakšpunkta,
kurā paredzēti vismaz 500 atlaišanas gadījumi deviņu
mēnešu laikā uzņēmumos, kas dalībvalstī darbojas
tajā pašā NACE 2. redakcijas nodaļā vienā reģionā
vai divos kaimiņu reģionos NUTS II līmenī.
6.                      
Pieteikumā minēti 214 atlaišanas
gadījumi deviņu mēnešu pārskata periodā no
2010. gada 16. janvāra līdz 2010. gada
16. oktobrim deviņos uzņēmumos, kas darbojas NACE
2. redakcijas 18. nodaļas nozarē (“Poligrāfija un
ierakstu reproducēšana”)[5] un
kas atrodas NUTS II Overeiselas (NL21) reģionā
Nīderlandē. No šiem atlaišanas gadījumiem 198 notika trijos
uzņēmumos un tika aprēķināti saskaņā ar
Regulas (EK) Nr. 1927/2006 2. panta otrās daļas pirmo
ievilkumu. Vēl 16 atlaišanas gadījumi notika sešos
uzņēmumos, un tos aprēķināja saskaņā ar
minētās daļas otro ievilkumu.
7.                      
Nīderlandes iestādes apgalvo, ka šis
pieteikums atbilst Regulas (EK) Nr. 1927/2006 2. panta
c) apakšpunktā minētajiem izņēmuma gadījumiem:
tajā ietverti turpmāki atlaišanas gadījumi tajā pašā
NACE 2. redakcijas nodaļā tajā pašā pārskata
periodā kā atlaišanas gadījumi, kas minēti pieteikumā
EGF/2010/030 NL/Noord-Holland un Flevoland, 18. nodaļa,
ko Nīderlande iesniegusi saskaņā ar Regulas (EK)
Nr. 1927/2006 2. panta b) apakšpunktu. Turklāt Overeisela
ir NUTS II līmeņa kaimiņu reģions Flevolandes reģionam.
Šī lieta ir īpaša tādēļ, ka šī faktoru
kombinācija kopā izraisa neparastu un sarežģītu
situāciju skartajiem darbiniekiem un reģionam.
8.                      
Nīderlande apgalvo, ka Overeisela atrodas
ļoti sarežģītā situācijā. Ekonomikas un finanšu
krīzes ietekmes dēļ bezdarba rādītājs šajā
reģionā pieauga par 175 %, un 2010. gada oktobrī tas
sasniedza 7,2 %, bet valsts vidējais rādītājs ir
6,8 %. Laikā no 2008. gada janvāra līdz 2010. gada
janvārim Overeiselas reģionā izzuda 17,5 % darba vietu
grafikas mediju nozarē. Turklāt prognozes vēsta, ka Overeiselas
darba tirgus turpinās samazināties saistībā ar krīzi
tehniskajās rūpniecības nozarēs un būvniecības
nozarē, un tas būtiski ietekmēs bezdarbnieku darba atrašanas
iespējas.
9.                      
Tajā pat laikā grafikas nozare
Nīderlandē ir cietusi no lielapjoma štatu samazināšanas, kā
liecina trīs citi Nīderlandes iesniegtie savstarpēji
saistītie pieteikumi EGF finansējuma saņemšanai, kuros
norādīts liels skaits atlaišanas gadījumu grafikas nozares
uzņēmumos citās Nīderlandes daļās. Turklāt
2009. gadā Nīderlande sekmīgi iesniedza pieteikumu, lai
saņemtu EGF līdzfinansējumu tajā pašā nozarē
atlaisto darbinieku atbalstam tajā pašā
NUTS II reģionā[6].
10.                  
Tādēļ Komisijas dienesti uzskata, ka
minētie atlaišanas gadījumi būtiski ietekmē
nodarbinātību un vietējo ekonomiku un ka
sarežģītā ekonomiskā un darba tirgus situāciju
Overeiselas provincē, kā arī turpmāki atlaišanas
gadījumi citos NUTS II līmeņa Nīderlandes
reģionos tā paša iemesla dēļ un tajā pašā
periodā tajā pašā NACE 2. redakcijas nodaļā
kopā uzskatāmi par atbilstošiem Regulas (EK) Nr. 1927/2006
2. panta c) apakšpunkta kritērijiem.
11.                  
Šāda interpretācija atbilst arī
Komisijas paziņojumam saistībā ar Regulas (EK) Nr. 546/2009[7] pieņemšanu, kurā teikts: “Gadījumos,
kad EGF pieteikumu saskaņā ar 2. panta b) punktu
iesniedz dalībvalsts, un ja nākamā atlaišana tā paša
iemesla dēļ, tajā pašā laikposmā un tajā
pašā NACE 2. nozarē notikusi tās pašas
dalībvalsts citā NUTS II līmeņa reģionā, Komisija
uzskata, ka EGF palīdzību minētā uzņēmuma
darbiniekiem var piemērot saskaņā ar 2. panta c) apakšpunktā
minētajiem izņēmuma gadījumiem.”[8]
Paskaidrojums par minēto atlaišanas
gadījumu neparedzēto raksturu
12.                  
Nīderlandes iestādes apgalvo, ka finanšu
un ekonomikas krīzi un tās ietekmi uz nozari nebija iespējams
paredzēt. Pieteikumā norādīts, ka pirms krīzes
Nīderlandē tika īstenots dārgs poligrāfijas un
iespieddarbu nozares pārstrukturēšanas process, lai joprojām
spētu konkurēt ar uzņēmumiem no valstīm ārpus ES.
Uz pieprasījumu balstītā nozare tika pārveidota, lai
tā būtu balstīta uz piedāvājumu, tādēļ
bija jāpieliek nopietnas pūles, lai sagatavotu darbiniekus jaunajam
darba stilam. Pašreizējā krīze rada risku, ka nozares veikto
lielo ieguldījumu un pielikto pūļu radītās
priekšrocības var tikt zaudētas.
To uzņēmumu, kuros atlaida darbiniekus,
un to darbinieku, kuriem paredzēta palīdzība, noteikšana
13.                  
Pieteikums attiecas uz 214 atlaišanas
gadījumiem (palīdzība attiecas uz visiem gadījumiem) šajos
deviņos uzņēmumos.
 Uzņēmumi un atlaišanas gadījumu skaits 
 SMG, Hasselt (SchuttersMagazijnGroep) || 10 
 Drukkerij Schippers, Wijhe || 1 
 Eproh Etiketten BV, Ommen || 1 
 Jellema Druk, Almelo || 2 
 VK Print, Harfsen || 1 
 OLBO, Hardenberg || 1 
 Thieme Rotatie Zwolle BV, Zwolle || 65 
 Plantijn Casparie Zwolle BV, Zwolle || 76 
 Thieme Deventer || 57 
 Kopā uzņēmumi: 9 || Kopā atlaišanas gadījumi: || 214 
14.                  
Darbinieku, kuriem paredzēta
palīdzība, iedalījums ir šāds.
 Kategorija || Skaits || Procenti 
 Vīrieši || 139 || 65,0 
 Sievietes || 75 || 35,0 
 ES pilsoņi || 201 || 93,9 
 Personas, kas nav ES pilsoņi || 13 || 6,1 
 Vecumā no 15 līdz 24 gadiem || 39 || 18,2 
 Vecumā no 25 līdz 54 gadiem || 117 || 54,7 
 Vecumā no 55 līdz 64 gadiem || 54 || 25,2 
 Vecāki par 64 gadiem || 4 || 1,9 
15.                  
No personām, kurām paredzēts sniegt
palīdzību, deviņas ir invalīdi.
16.                  
Sadalījums pa profesionālajām
kategorijām ir šāds.
 Kategorija || Skaits || Procenti 
 Vadītāji || 15 || 7,0 
 Speciālisti || 43 || 20,1 
 Tehniskie darbinieki || 45 || 21,0 
 Biroja darbinieki || 26 || 12,1 
 Pakalpojumu un tirdzniecības darbinieki || 26 || 12,1 
 Iekārtu un mašīnu operatori un izstrādājumu montieri || 59 || 27,6 
17.                  
Saskaņā ar Regulas (EK)
Nr. 1927/2006 7. pantu Nīderlande ir apliecinājusi, ka tiek
piemērota dzimumu līdztiesības un nediskriminācijas
politika un ka to turpinās piemērot īstenošanas dažādajos
posmos, un jo īpaši izmantojot EGF.
Attiecīgās teritorijas un
tās iestāžu un ieinteresēto personu raksturojums
18.                  
Attiecīgajā teritorijā ietilpst
Overeiselas province. Tā ir Nīderlandes ceturtā
lielākā province un septītā visblīvāk
apdzīvotā province ar iedzīvotāju blīvumu
335 iedzīvotāji uz vienu km2. Pakalpojumu nozare
pārstāv 71,8 % no kopējā nodarbinātības
rādītāja Overeiselā; savukārt rūpniecības
nozare pārstāv 23,4 % no nodarbinātības, bet
lauksaimniecība – 4,8 %.
19.                  
Galvenās iesaistītās iestādes
ir Sociālo lietu un nodarbinātības ministrija (SZW) un
Grafikas un plašsaziņas līdzekļu nozares mācību centrs
(A&O Fonds Grafimedia), pārstāvot Raad for Overleg in
de Grafimedia Branche-ROGB (Konsultāciju padome grafikas un
plašsaziņas līdzekļu nozarē). Citas ieinteresētās
personas ir Radošās rūpniecības institūts (GOC), par
pabalstiem atbildīgā sabiedriskā organizācija (UWV
werkbedrijf), UWV mobilitātes centrs, ROC van Twente
(valdības profesionālās izglītības centrs reģionu
līmenī) un Dentioncollege; MVU organizācija (MKB-ondernemingen);
sociālo partneru organizācijas: FNV Kiem (arodbiedrība), CNV
Media (arodbiedrība), Koninklijk Verbond van Grafische
Ondernemingen-KVGO (darba devēju organizācija) De Groote Veenen
rajonam un NUV (darba devēju organizācija).
Gaidāmā atlaišanas ietekme uz
nodarbinātību vietējā mērogā, reģionā
vai valstī
20.                  
Ekonomikas situācija Overeiselas provincē
2009. gadā pasliktinājās, un salīdzinājumā
ar iepriekšējo gadu tās ekonomikas izaugsme bija negatīva
(-4,2 %). Šajā provincē bezdarba līmenis no 5,3 %
2008. gada oktobrī pieauga līdz 7,2 % 2010. gada
oktobrī, un tas ir augstāks par valsts vidējo
rādītāju (6,8 %). No gandrīz
2000 Nīderlandes grafikas mediju uzņēmumu 7,3 %
atrodas šajā provincē, un tie veido 9,9 % no darba vietām
grafikas mediju nozarē.
21.                  
Nīderlandes iestādes apgalvo, ka
atlaišanas gadījumi grafikas nozarē saasinās bezdarba
situāciju, kas jau ievērojami pasliktinājusies ekonomikas un
finanšu krīzes ietekmē. 2010. gada oktobrī grafikas mediju
nozarē Overeiselā bija par 40 % vairāk darba
meklētāju, kuriem nav darba, nekā 2008. gadā – pirms krīzes.
Turklāt prognozes liecina, ka tuvāko gadu laikā aktivitāte
būvniecības nozarē un tehniskajā nozarē turpinās
samazināties. Tas ievērojami samazinās jauna darba atrašanas
iespējas, jo būvniecība Overeiselā veido 9 % no IKP,
un būvniecība un tehniskā nozare kopā pārstāv
23,4 % no visām darba vietām.
Finansējuma saskaņotā
individualizēto pakalpojumu pakete un tās paredzamo izmaksu
sadalījums, tostarp tās papildināmība ar struktūrfondu
finansētiem pasākumiem
22.                  
Ierosināti šādi pasākumu veidi, tie
visi ir saistīti, veidojot saskaņotu individualizēto pakalpojumu
paketi, kuru mērķis ir atkal integrēt darbiniekus darba
tirgū. Pasākumus atlaistajiem darbiniekiem piedāvās
mobilitātes centrs, kuru sauc par Radošas karjeras centru (C3).
Sagatavošanas darbības
–     
Uzņemšana un reģistrācija: tajā paredzēta sākotnējā intervija, lai
atlaisto darbinieku reģistrētu un noteiktu piemērotākos
pasākumus.
–     
Informēšana un palīdzības
dienests: attiecas uz kolektīvajām
sanāksmēm un palīdzības dienesta funkciju informēt
atlaistos darbiniekus par pieejamajiem pasākumiem.
Konsultēšana
–     
Konsultācijas saistībā ar
pāriešanu uz jaunu darba vietu: tajā
iekļauta individuāla programma, tostarp skrīnings, karjeras un
aroddarbību plāns, darba tirgus ievirze un sākotnēja
darbaudzināšana jaunajā darbavietā.
–     
Atjaunošana nodarbinātībā: centieni sniegt aktīvu atbalstu atlaistajiem darbiniekiem jaunu
darba iespēju meklējumos.
–     
Sagatavošana darba pārrunām: tajā ietilpst pieejamo darba vakanču analīze,
palīdzība izstrādāt CV un pieteikuma vēstuli un
sagatavošana darba pārrunām.
–     
Padomi savas uzņēmējdarbības
sākšanai: šī darbība paredzēta,
lai palīdzētu tiem atlaistajiem darbiniekiem, kuri plāno
izveidot paši savu uzņēmējdarbību. Tajā ietilpst
juridiska konsultācija, palīdzība biznesa plāna izstrādē,
atbalsts administratīvo prasību izpildē.
Mācības
–     
“Izglītība”:
tajā ietver arodapmācību un pārkvalifikāciju,
vadības un sociālās prasmes un specifisku tehnisku
pārkvalifikāciju tiem darbiniekiem, kuru tehniskās prasmes ir
novecojušas.
–     
Iepriekšējas pieredzes atzīšana (APL) šajā kategorijā ietilpst atsevišķu darbinieku
iepriekšēju zināšanu un pieredzes novērtējums, kā
arī to jomu noteikšana, kurās vajadzīga papildu
apmācība.
23.                  
Izdevumi par EGF īstenošanu, kas ietverti
pieteikumā saskaņā ar Regulas (EK) Nr. 1927/2006
3. pantu, attiecas uz pārvaldības un kontroles, kā arī
uz informēšanas un reklāmas pasākumiem.
24.                  
Šie Nīderlandes iestāžu prezentētie
individualizētie pakalpojumi ir aktīvi darba tirgus pasākumi,
kas ietverti Regulas (EK) Nr. 1927/2006 3. pantā
minētajās piemērotajās darbībās.
Saskaņā ar Nīderlandes iestāžu aplēsēm šo
pakalpojumu kopējās izmaksas ir EUR 1 060 639, un
izdevumi par EGF īstenošanu ir EUR 44 193 jeb 4 % no
kopējās summas. Kopējais ieguldījums, kas pieprasīts
no EGF, ir EUR 718 140 (65 % no kopējām
izmaksām).
 Darbības || Aprēķinātais mērķa darbinieku skaits || Aprēķinātās izmaksas par vienu mērķa darbinieku (EUR) || Kopējās izmaksas (EGF un valsts līdzfinansējums) (EUR) 
 Individualizētie pakalpojumi (Regulas (EK) Nr. 1927/2006 3. panta pirmā daļa) 
 Uzņemšana un reģistrācija || 214 || 193 || 41 302 
 Informēšana un palīdzības dienests || 214 || 86 || 18 404 
 Konsultācijas saistībā ar pāriešanu uz jaunu darba vietu || 80 || 3 623 || 289 840 
 Atjaunošana nodarbinātībā || 64 || 4 485 || 287 040 
 Sagatavošana darba pārrunām || 64 || 1 421 || 90 944 
 Padomi savas uzņēmējdarbības sākšanai || 11 || 4 526 || 49 786 
 Izglītība || 90 || 2 487 || 223 830 
 Iepriekšējas pieredzes atzīšana (APL) || 21 || 2 833 || 59 493 
 Starpsumma par individualizētiem pakalpojumiem ||   || 1 060 639 
 Izdevumi par EGF īstenošanu (Regulas (EK) Nr. 1927/2006 3. panta trešā daļa) 
 Vadība ||   || 11 048 
 Informācija un reklāma ||   || 11 048 
 Kontroles pasākumi ||   || 22 097 
 Starpsumma: izdevumi par EGF īstenošanu ||   || 44 193 
 Kopējās aprēķinātās izmaksas ||   || 1 104 832 
 EGF ieguldījums (65 % no kopējām izmaksām) ||   || 718 140 
25.                  
Nīderlande apliecina, ka iepriekš minētie
pasākumi papildina darbības, kas tiek finansētas no
struktūrfondiem. ESF pasākumi ir pieejami tikai darba
ņēmējiem, kuri jau ir nodarbināti, savukārt EGF
darbības ir vērstas uz to, lai palīdzētu jau atlaistiem
darbiniekiem atgriezties nodarbinātībā. EGF
pārvaldības iestāde, kas ir arī ESF pārvaldības
iestāde, ir ieviesusi vajadzīgās kontroles procedūras, lai
novērstu jebkādu divkārša finansējuma risku.
Datums(-i), kurā(-os) sākti
vai plānots sākt individualizētos pakalpojumus atlaišanas
skartajiem darba ņēmējiem
26.                  
EGF līdzfinansējumam ierosinātos saskaņotās
paketes individualizētos pakalpojumus atlaišanas skartajiem darbiniekiem
Nīderlande sāka sniegt 2010. gada 16. janvārī.
Tādēļ šis datums ir jebkuras palīdzības, ko varētu
piešķirt no EGF, piemērošanas perioda sākums.
Procedūras apspriedēm ar sociālajiem
partneriem
27.                  
Apspriedes ar sociālajiem partneriem notika,
izmantojot Darba tirgus fondu un Grafikas un plašsaziņas
līdzekļu nozares mācību centru (Arbeids &
Opleidingsfonds Grafimedia branche), kas, ņemot vērā
krīzi, piekrita nozares mobilitātes centra C3 (Radošas karjeras
centrs) izveidei. Mobilitātes centra mērķis ir
sadarbībā ar sociālajiem partneriem koordinēt dažādus
aktīvos darba tirgus pasākumus.
28.                  
Nīderlandes iestādes apliecināja, ka
ir ievērotas prasības, kas noteiktas valsts un ES tiesību aktos
par kolektīvu atlaišanu.
Informācija par darbībām,
kas ir obligātas saskaņā ar valsts likumiem vai atbilst
koplīgumiem
29.                  
Attiecībā uz Regulas (EK)
Nr. 1927/2006 6. pantā noteiktajiem kritērijiem
Nīderlandes iestādes savā pieteikumā:
·      apstiprināja, ka EGF finansiālais ieguldījums neaizvieto
pasākumus, par ko atbild uzņēmumi atbilstīgi valsts
tiesību aktiem vai kolektīvajiem līgumiem;
·      pierādīja, ka ar rīcību atbalsta individuālus
darbiniekus un šos pasākumus neizmanto uzņēmumu vai nozaru
pārstrukturēšanai;
·      apstiprināja, ka atbilstīgie iepriekš minētie
pasākumi netiek finansēti no citiem ES finanšu instrumentiem.
Pārvaldības un kontroles
sistēmas 
30.                  
Nīderlande paziņoja Komisijai, ka
finansiālos ieguldījumus pārvaldīs un kontrolēs
tās pašas iestādes, kas pārvalda un kontrolē Eiropas
Sociālā fonda (ESF) finansējumu Nīderlandē.
Pārvaldības iestādes starpiestāde būs Sociālo
lietu un nodarbinātības aģentūra (Agentschap SZW).
Finansējums
31.                  
Pamatojoties uz Nīderlandes pieteikumu,
ierosinātais EGF ieguldījums saskaņotajai individualizēto
pakalpojumu paketei ir EUR 718 140, t. i., 65 % no
kopējām izmaksām. Komisijas ierosinātais
piešķīrums no fonda ir pamatots ar Nīderlandes iesniegto
informāciju.
32.                  
Ņemot vērā EGF finansiālā
ieguldījuma maksimāli iespējamo apjomu, kas noteikts saskaņā
ar Regulas (EK) Nr. 1927/2006 10. panta 1. punktu, kā
arī iespējas pārdalīt apropriācijas, Komisija ierosina
izmantot EGF līdzekļus iepriekš minētās summas apmērā;
līdzekļi piešķirami atbilstoši finanšu shēmas
1.a pozīcijai.
33.                  
Ņemot vērā ierosināto finansiālā
ieguldījuma apjomu, vairāk nekā 25 % no EGF
maksimālā gada apjoma paliks pieejami piešķīrumiem
pēdējos četros gada mēnešos, kā noteikts Regulas (EK)
Nr. 1927/2006 12. panta 6. punktā.
34.                  
EGF pieteikumos, kuri ir atsauce uz
izņēmuma gadījumiem 2011. gadā, EGF ieguldīto
līdzekļu apjoms, tostarp šajā priekšlikumā
ierosinātais apjoms, nedrīkst pārsniegt 15 % no EGF
maksimālajiem gada izdevumiem, kā noteikts Regulas (EK)
Nr. 1927/2006 2. panta c) apakšpunktā.
35.                  
Komisija, nākot klajā ar šo priekšlikumu
par EGF izmantošanu, sāk vienkāršoto trīspusējo sarunu
procedūru atbilstoši 2006. gada 17. maija Iestāžu
nolīguma 28. punkta prasībām, lai nodrošinātu abu
budžeta lēmējinstitūcijas iestāžu vienošanos par
vajadzību izmantot EGF un par nepieciešamo summu. Komisija aicina pirmo no
abām budžeta lēmējinstitūcijas iestādēm, kas
atbilstīgā politiskā līmenī panāk vienošanos par
EGF izmantošanas priekšlikuma projektu, informēt otru iestādi un
Komisiju par tās nodomiem. Nesaskaņu gadījumā starp budžeta
lēmējinstitūcijas abām iestādēm tiks sasaukta
oficiāla trīspusēja sanāksme.
36.                  
Komisija atsevišķi iesniedz līdzekļu
pārveduma pieprasījumu, lai 2011. gada budžetā
iekļautu īpašas maksājumu apropriācijas, kā
paredzēts 2006. gada 17. maija Iestāžu nolīguma
28. punktā.
Maksājumu apropriāciju avots
37.                  
EGF budžeta pozīcijā 04.0501
joprojām pieejami EUR 6 024 454 pēc tam, kad abas
budžeta lēmējinstitūcijas pieņēmušas trīs
lēmumus par kopsummu EUR 10 371 321, un ņemot
vērā sešus pieteikumus, ko budžeta lēmējinstitūcija
patlaban apspriež un kuru kopsumma ir EUR 31 213 175. Šo
pieejamo summu izmantos, lai segtu šim pieteikumam vajadzīgo summu
EUR 718 140 apmērā.
Priekšlikums
EIROPAS PARLAMENTA UN PADOMES LĒMUMS
par Eiropas Globalizācijas
pielāgošanas fonda izmantošanu saskaņā ar 28. punktu Eiropas
Parlamenta, Padomes un Komisijas 2006. gada 17. maija Iestāžu
nolīgumā par budžeta disciplīnu un pareizu finanšu
pārvaldību (pieteikums EGF/2010/028 NL/Overijssel, 18. nodaļa,
no Nīderlandes)
EIROPAS PARLAMENTS UN EIROPAS
SAVIENĪBAS PADOME,
ņemot vērā Līgumu par
Eiropas Savienības darbību,
ņemot vērā Eiropas Parlamenta,
Padomes un Komisijas 2006. gada 17. maija Iestāžu nolīgumu
par budžeta disciplīnu un pareizu finanšu pārvaldību[9] un jo īpaši tā 28. punktu,
ņemot vērā Eiropas Parlamenta
un Padomes 2006. gada 20. decembra Regulu (EK)
Nr. 1927/2006 par Eiropas Globalizācijas pielāgošanas fonda
izveidi[10] un
jo īpaši tās 12. panta 3. punktu,
ņemot vērā Eiropas Komisijas
priekšlikumu[11],
tā kā:
(1)       Eiropas Globalizācijas
pielāgošanas fonds (EGF) tika izveidots, lai sniegtu papildu atbalstu
darba ņēmējiem, kuri atlaisti no darba tādēļ, ka
globalizācijas dēļ ir notikušas lielas strukturālas
izmaiņas pasaules tirdzniecības modeļos, un lai palīdzētu
viņiem no jauna iekļauties darba tirgū.
(2)       Attiecībā uz
pieteikumiem, kas iesniegti, sākot ar 2009. gada 1. maiju, EGF
darbības joma ir paplašināta, tajā iekļaujot atbalstu darba
ņēmējiem, kuru atlaišana ir tieši saistīta ar pasaules
finanšu un ekonomikas krīzi.
(3)       Saskaņā ar
2006. gada 17. maija Iestāžu nolīgumu EGF var izmantot,
nepārsniedzot EUR 500 miljonu maksimālo apjomu gadā.
(4)       Nīderlande
2010. gada 20. decembrī iesniedza pieteikumu par EGF izmantošanu
attiecībā uz atlaišanas gadījumiem deviņos
uzņēmumos, kas darbojas NACE 2. redakcijas 18. nodaļas
nozarē (“Poligrāfija un ierakstu reproducēšana”) un kuri atrodas
NUTS II reģionā Nīderlandē – Overeiselā (NL21),
un 2011. gada 7. martā pieteikumu papildināja, iesniedzot
papildu informāciju. Šis pieteikums atbilst Regulas (EK)
Nr. 1927/2006 10. panta prasībām par finansiālo
ieguldījumu noteikšanu. Tādēļ Komisija ierosina izmantot
summu EUR 718 140 apmērā.
(5)       Tādēļ EGF
būtu jāizmanto, lai sniegtu finansiālu ieguldījumu
saistībā ar Nīderlandes iesniegto pieteikumu,
IR PIEŅĒMUSI ŠO LĒMUMU.
1. pants
Eiropas Savienības 2011. finanšu
gada vispārējā budžeta ietvaros Eiropas Globalizācijas
pielāgošanas fondu (EGF) izmanto, lai nodrošinātu
EUR 718 140 saistību un maksājumu apropriācijām.
2. pants
Šo lēmumu publicē Eiropas
Savienības Oficiālajā Vēstnesī.
Briselē/Strasbūrā, [..]
Eiropas Parlamenta vārdā —                       Padomes
vārdā —
priekšsēdētājs                                                priekšsēdētājs
[1]               OV C 139, 14.6.2006., 1. lpp.
[2]               OV C 406, 30.12.2006., 1. lpp.
[3]               Eiropas Parlamenta un Padomes 2006. gada
20. decembra Regula (EK) Nr. 1893/2006, ar ko izveido NACE
2. red. saimniecisko darbību statistisko klasifikāciju, kā
arī groza Padomes Regulu (EEK) Nr. 3037/90 un dažas EK regulas par
īpašām statistikas jomām (OV L 393, 30.12.2006.,
1. lpp.).
[4]               Saskaņā ar Regulas (EK) Nr. 1927/2006
3. panta trešo daļu.
[5]               Eiropas Parlamenta un Padomes 2006. gada
20. decembra Regula (EK) Nr. 1893/2006, ar ko izveido NACE
2. red. saimniecisko darbību statistisko klasifikāciju, kā
arī groza Padomes Regulu (EEK) Nr. 3037/90 un dažas EK regulas par īpašām
statistikas jomām (OV L 393, 30.12.2006., 1. lpp.).
[6]               EGF/2009/029 Gelderland un Overijssel,
18. nodaļa. Budžeta
lēmējinstitūcija šo pieteikumu apstiprināja 2010. gada
24. novembrī (2010/743/ES) (OV L 318, 4.12.2010.,
40. lpp.).
[7]               Eiropas Parlamenta un Padomes 2009. gada
18. jūnija Regula (EK) Nr. 546/2009, ar kuru groza Regulu (EK)
Nr. 1927/2006 par Eiropas Globalizācijas pielāgošanas fonda
izveidi, (OV L 167, 29.6.2009., 26. lpp.).
[8]               Eiropas Savienības Padome, 10304/09 ADD1, 8.6.2009.
[9]               OV C 139, 14.6.2006.,
1. lpp.
[10]             OV C 406, 30.12.2006.,
1. lpp.
[11]             OV C […], […],
[…]. lpp.